Na der grote. Alderirluchtigeste hochgeborne foerste unde grotmechtige, gnedige, holde here. Jwer hochwerdigen gnaden breff, gegeven uppme slote Stoxholm des mandages na des hilgen lichammes dage hebbe wii mit demoede untfangen unde gutliken woll vornomen mit den werven, de uns Philippus, jwer gnaden voeget, to kennende hevet gegeven. Unde wii danken jwen hochwerdigen gnaden unde herlicheit hoechliken unde alze wii vruntlikest moegen vor jwer gnaden gude gunst. Wii wiillent, off Got will, na all unseme vormoege unse stad also vorwaren, dat dar nene rovestat van werden zall, jwer gnaden riike, den gemenen hensesteden vnde deme varenden kopmanne to vorderff edder to beswaringe. Dar wille wii vor wesen mit der hulpe des almechtigen Godes. Unde off jwer grosmechtigen herlicheit enge sake vorquemen, de unse stad angan mochten, bidden wii mit gantzir andacht uns de to benalende. Dat vordene wii etc. Anno etc. 55, in crastino visitacionis Marie.